Anexă la HCL nr. 383/23.11.2023

**CONTRACT DE COMODAT**

Nr.

În baza Legii învăţământului preuniversitar nr. 198/2023, a Hotărârii Consiliului Local al municipiului Satu Mare nr. \_\_\_\_\_\_\_\_\_\_\_\_\_\_\_\_\_,

În conformitate cu prevederile art. 2146 – 2157 Cod Civil

 **1. PĂRȚILE CONTRACTANTE**

 **PAROHIA REFORMATĂ CARTIER SOMEȘ**, cu sediul în Satu Mare str.Inăului nr.11, cod de înregistrare fiscală nr. ... reprezentată prin preot ... în calitate de **proprietar-comodant,**

și

 **MUNICIPIUL SATU MARE**, cu sediul în Satu Mare, P-ţa 25 Octombrie nr.1, telefon/fax 807569/710760, cod fiscal 4038806 cont trezorerie RO88TREZ54624510220XXXXX deschis la Trezoreria Satu Mare, reprezentat prin Kereskényi Gábor, primar, pentru beneficiarul **Liceul Reformat Satu Mare**, prin director Poti Eduard-János, numit prin Decizia Inspectoratului Școlar Județean Satu Mare nr.1704/20.12.2021 în calitate de **comodatar,**

au convenit să încheie prezentul contract.

 **2. Obiectul contractului**

 2.1. Obiectul contractului îl constituie transmiterea cu titlu gratuit a dreptului de folosință a imobilului situat în localitatea Satu Mare str. Inăului nr. 30, județul Satu Mare, înscris în C.F. nr.153441 Satu Mare, cu scopul desfășurării activităților de educaţie timpurie - grădiniță.

 2.2. Schimbarea destinației ori folosirea spațiilor de către comodatar pentru alte activități decât cele prevăzute la *pct. 2.1.* fără acordul scris al proprietarului-comodant atrage sancțiunea rezilierii de drept a prezentului contract de comodat.

2.3. Imobilul – obiect al contractului – va fi utilizat de beneficiarul Liceul Reformat Satu Mare, exclusiv cu scopul îmbunătăţirii şi extinderii serviciilor publice de educaţie timpurie a copiilor.

**3. DURATA CONTRACTULUI**

 3.1. Părțile au convenit să încheie prezentul contract de comodat pe o perioadă de 5 (cinci) ani începând cu data semnării prezentului contract.

 3.2. Durata prezentului contract de comodat poate fi prelungită, fără a se limita la o singură prelungire, prin acordul părților.

**4. DREPTURILE ȘI OBLIGAȚIILE PĂRȚILOR**

4.1. **Drepturile comodantului :**

 a) să verifice starea spațiilor din imobilul ce constituie obiectul prezentului contract de comodat;

 b) să pretindă daune materiale în cazul stricăciunilor și deteriorărilor datorate exclusiv din vina comodatarului.

 4.2. **Obligațiile comodantului:**

 a) să predea comodatarului imobilul – obiect al prezentului contract;

 b) să asigure libera folosință a imobilului şi să nu stânjenească în niciun fel activităţile de educaţie timpurie desfăşurate de beneficiar.

4.3. **Drepturile comodatarului, prin beneficiar:**

 a) să folosească în mod liber spațiile din imobil conform prevederilor prezentului contract;

 b) să îi fie rambursate cheltuielile pentru lucrările necesare asupra bunului care nu puteau fi prevăzute la încheierea contractului, atunci când comodantul, înștiințat în prealabil, nu s-a opus efectuării lor, ori când din cauza urgenței lucrărilor acesta nu a putut fi înștiințat în timp util.

 4.4. **Obligațiile comodatarului, prin beneficiar, sunt următoarele:**

1. să preia spațiul în termen de 30 de zile de la semnarea prezentului contract în baza unui proces verbal de predare-primire;
2. să folosească spațiul conform celor asumate prin prezentul contract;
3. să conserve spațiul și să se îngrijească de el ca un bun proprietar;
4. să predea spațiul ce face obiectul prezentului contract la ajungerea la termen sau în cazul rezilierii acestuia în bună stare de funcționare, ținându-se cont de uzura normală;
5. să suporte toate cheltuielile de folosință aferente spațiilor (cheltuieli de întreținere, energie electrică și termică, eventuale reparații), precum și orice alte cheltuieli rezultate din folosirea spațiilor;
6. să respecte normele în vigoare privind prevenirea și stingerea incendiilor, inclusiv prin instruirea corespunzătoare a personalului care își desfășoară activitatea în spațiul utilizat.
7. să obțină toate autorizațiile legale de funcționare de la autoritățile locale, necesare desfășurării unei activități conform destinației spațiului utilizat.

 **5. FORȚA MAJORĂ**

 5.1. Nici una dintre părțile contractante, conform art. 1634 Cod civil, nu răspunde de neexecutarea la termen sau/și de executarea în mod necorespunzător - total sau parțial - a oricărei obligații care îi revine în baza prezentului contract, dacă neexecutarea sau executarea necorespunzătoare a obligației respective a fost cauzată de forța majoră, așa cum este definită de lege.

 5.2. Partea care invocă forța majoră este obligată să notifice celeilalte părți, în termen de 24 ore, producerea evenimentului și să ia toate măsurile posibile în vederea limitării consecințelor lui.

 5.3. Dacă în termen de 24 ore de la producere, evenimentul respectiv nu încetează, părțile au dreptul să-și notifice încetarea de plin drept a prezentului contract fără ca vreuna dintre ele să pretindă daune-interese.

 **6. NOTIFICĂRILE ÎNTRE PĂRȚI**

 6.1. În accepțiunea părților contractante, orice notificare adresată de una dintre acestea celeilalte este valabil îndeplinită dacă va fi transmisă la adresa/sediul prevăzut în partea introductivă a prezentului contract.

 6.2. În cazul în care notificarea se face pe cale poștală, ea va fi transmisă prin scrisoare recomandată cu confirmare de primire (AR) și se consideră primită de destinatar la data menționată de oficiul poștal primitor pe această confirmare.

 6.3. Dacă notificarea se trimite de pe fax/email, ea se consideră primită în prima zi lucrătoare după cea în care a fost expediată.

 6.4. Notificările verbale nu se iau în considerare de nici una dintre părți dacă nu sunt confirmate prin intermediul uneia dintre modalitățile prevăzute la alineatele precedente.

 **7. ÎNCETAREA CONTRACTULUI**

7.1. Prezentul contract încetează:

1. de drept, prin ajungerea contractului la termen;
2. prin acordul scris al părţilor;
3. pentru caz de forţă majoră;
4. prin reziliere pentru nerespectarea obligațiilor contractuale.

 **8. SOLUȚIONAREA LITIGIILOR**

 8.1. Părțile au convenit ca toate neînțelegerile privind validitatea prezentului contract sau rezultate din interpretarea, executarea și încetarea acestuia să fie rezolvate pe cale amiabilă între ele.

 8.2. În cazul în care rezolvarea eventualelor litigii nu este posibilă pe cale amiabilă, părțile se vor adresa instanțelor judecătorești.

 **9. CLAUZE FINALE**

 9.1. Modificarea prezentului contract se face numai prin act adițional încheiat între părțile contractante.

 9.2. Prezentul contract, reprezintă voința părților și înlătură orice altă înțelegere verbală dintre acestea, anterioară sau ulterioară încheierii lui.

Părtile au înţeles să încheie azi ………………. prezentul contract în 3 (trei) exemplare, din care un exemplar pentru comodant şi 2 (două) exemplare pentru comodatar.

 **COMODANT, COMODATAR**,

 Șef serviciu

 Faur Mihaela

 Vizat spre neschimbare

Președinte de ședință Secretar general